Կարլովաց

Կարլովաց (, , ), քաղաք Խորվաթիայի կենտրոնական մասում, Կարլովացի ժուպանության վարչական կենտրոնն է։

Գտնվում է մայրաքաղաք Զագրեբից 56 կմ հարավ-արևմուտք, Կորանա գետի Կուպու թափվելու տեղի հարևանությամբ։ Քաղաքով հոսում են ևս երկու գետեր` Դոբրան ու Մրեժնիցան։

Բնակչությունը 49.082 մարդ է (2001)։

Ընդհանուր տեղեկություններ 
Քաղաքով են անցնում Զագրեբ-Ռիեկա ավտոմայրուղին ու երկաթգիծը։ Կարլովացը ավտոբուսային կանոնավոր երթուղով կապված է Խորվաթիայի խոշորագույն քաղաքների հետ։

Կարլովացի արդյունաբերական գլխավոր ձեռնարկությունը գարեջրի` Խորվաթիայում խոշորագույն գործարանն է, որն արտադրում է «Կարլովաչկո» (Karlovačko) նշանավոր գարեջուրը։

Պատմություն 
Կարլովացը հիմնադրվել է 16-րդ դարի վերջին որպես Կորանա և Կուպա գետերի միջև ընկած ամրոց։ Ամրոցի հիմքերը պահպանվել են մինչ օրս։ Ամրոցի շինարարությունը սկսվել է 1579 թվականին ավստրիացի էրցհերցոգ Կարլ II-ի հրամանով, ում անունով էլ ամրոցն անավանակոչվել է։

Նրա հիմնական նպատակն էր Կուպայի հովիտը պահպանել թուրքական հարձակումներից, ինչը հաջողվել է. թուրքերը յոթ անգամ պաշարել են այն (վերջին անգամ 1672 թվականին)` այդպես էլ չկարողանալով գրավել ամրոցը։

Թուրքական հարձակման վտանգը չեզոքացնելուց հետո քաղաքն ընդարձակվել է մինչև ամրոց և շնորհիվ իր աշխարհագրական հաջող դիրքի` սկսել է արագ զարգանալ։

Առաջին համաշխարհային պատերազմից հետո ամբողջ Խորվաթիայի հետ Կարլովացը մտել է Հարավսլավիայի թագավորության, իսկ ավելի ուշ` Հարավսլավիայի կազմի մեջ։

Հարավսլավիայի փլուզումից հետո 1991 թվականին քաղաքը դարձել է անկախ Խորվաթիայի մաս։ Դրանից հետո սկսված պատերազմի արդյունքում Կարլովացը լուրջ վնասներ է կրել. շատ շինություններ քանդվել ու վնասվել են։

Տեսարժան վայրեր 
 Սուրբ Երրորդության եկեղեցի։ Կառուցված է բարոկկո ոճով հին քաղաքում։
 Զորինի պալատ
 Քաղաքային թանգարան

Նշանավոր բնակիչներ 
 Գուստավ Կրկլեց (1899-1977) - խորվաթ բանաստեղծ, թարգմանիչ
 Գայո Պետրովիչ (1927-1993) - հարավսլավացի փիլիսոփա-մարքսիստ
 Վանյա Շուտլիչ (1925-1989) - հարավսլավացի փիլիսոփա, ֆենոմենոլոգ
 Վեչեսլավ Խոլեվաց (1917-1970) - Հարավսլավիայում պարտիզանական շարժման ներկայացուցիչ, Հարավսլավիայի ազգային հերոս, Զագրեբի քաղաքապետ (1952-1963)
 Ալֆրեդ Ֆրեդի Կրուպա (ծնվ.` 1971) - խորվաթ ժամանակակից նկարիչ։ Բազմամասնագիտական նկարիչ Ալֆրեդ Ֆրեդի Կրուպան համարվում է New Ink Art շարժման առաջամարտիկ ուժ, որի համար նա ստացել է միջազգային ճանաչում։
 Աննա Վիդովիչ (ծնվ.` 1980) - խորվաթ կիթառահար

Քույր քաղաքներ 
  Կանզաս Սիթի

Արտաքին հղումներ 
 Պաշտոնական կայք

Խորվաթիայի բնակավայրեր
Խորվաթիայի քաղաքներ
1579 թվականին հիմնադրված բնակավայրեր